**Ministru kabineta noteikumu projekta “Pasažieru komercpārvadājumu ar taksometru un vieglo automobili tīmekļvietņu vai mobilo lietotņu pakalpojuma sniedzēju reģistrācijas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Noteikumu projekts nosaka kārtību, kādā VSIA “Autotransporta direkcija” (turpmāk – Autotransporta direkcija) uzturētajā Autopārvadātāju informatīvajā datu bāzē tiek reģistrēti tīmekļvietnes vai mobilo lietotņu pakalpojumu sniedzēji, kas nodrošina tiešsaistes pakalpojumus autopārvadājumiem un atbilstoši ar pārvadātāju noslēgtam līgumam tiešsaistes režīmā organizē autopārvadājumus un sniedz saistītus pakalpojumus. Noteikumu projekts ietver kārtību šādu pakalpojumu sniedzēju reģistrācijai, reģistrācijas anulēšanai un uzraudzībai, tīmekļvietnē vai mobilajā lietotnē norādāmās informācijas apjomu, kā arī nosaka Valsts ieņēmumu dienestam (turpmāk – VID) sniedzamo informāciju.  Noteikumi stājas spēkā 2019.gada 1.septembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Autopārvadājumu likuma 35.2 panta septītā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saeimā 3.lasījumā 2019.gada 13.jūnijā pieņemtie grozījumi Autopārvadājumu likumā (turpmāk – likums) paredz prasības un nosacījumus tīmekļvietnes vai mobilās lietotnes pakalpojumu sniedzējam un šādu pakalpojumu sniegšanai autopārvadājumu ar taksometru un vieglo automobili jomā. Likuma 1.panta 32.2 punkts noteic, ka ar tīmekļvietnes vai mobilās lietotnes pakalpojuma sniedzēju ir saprotams komersants, kas atbilstoši ar pārvadātāju noslēgtam līgumam tiešsaistes režīmā organizē autopārvadājumus un sniedz saistītus pakalpojumus.  Ņemot vērā likumā noteikto attiecībā uz tīmekļvietnēm vai mobilām lietotnēm un to sniegtajiem pakalpojumiem izvirzītajām prasībām, kā arī Autotransporta direkcijas kompetenci tīmekļvietņu reģistrācijas un uzraudzības jomā un ievērojot likuma 35.2 panta septītā daļā noteikto pilnvarojuma apjomu, noteikumu projekts paredz:   1. tīmekļvietņu vai mobilo lietotņu pakalpojumu sniedzēju reģistrācijas kārtību – reģistrācijai Autotransporta direkcijā iesniedzamos dokumentus un informāciju, lai Autotransporta direkcija varētu pārliecināties par attiecīgā pakalpojuma sniedzēja atbilstību Autopārvadājumu likuma 35.2 panta pirmajā daļā noteiktajām prasībām. Informāciju par pakalpojuma sniedzēja atbilstību normatīvajos aktos noteiktajām prasībām Autotransporta direkcija iegūs Uzņēmumu reģistra komercreģistrā, Patērētāju tiesību aizsardzības centrā un VID. Prasībām atbilstoša tīmekļvietne vai mobilās lietotnes pakalpojuma sniedzējs tiks reģistrēts 30 dienu laikā no iesnieguma saņemšanas dienas, publicējot pakalpojuma sniedzēja nosaukumu, juridisko adresi, reģistrācijas numuru, tīmekļvietnes adresi vai mobilās lietotnes nosaukumu, reģistrācijas datumu Autotopārvadātāju informatīvajā datu bāzē, vienlaikus nosūtot informāciju pakalpojumu sniedzējam uz iesniegumā norādīto elektroniskā pasta adresi. 2. Prasības tīmekļvietnes vai mobilās lietotnes funkcionalitātei un norādāmajai informācijai, ņemot vērā no likuma 35.2 panta izrietošās obligātās prasības tīmekļvietnes vai mobilās lietotnes saturam, šādu pakalpojumu sniegšanai, kā arī, ņemot vērā likumā ietvertās pārvadājumu pakalpojumu veidu - ar taksometru un vieglo automobili - sniegšanas atšķirības (piemēram, attiecībā uz norēķinu kārību, pakalpojumu pieprasīšanu, piedāvāšanu un apstiprināšanu).   Vienlaikus noteikumu projekts nosaka minimālās prasības informācijai, kuras redzamība tīmekļvietnei vai mobilajai lietotnei jānodrošina pasažierim, autovadītājam, pārvadātājam un kontroles institūcijām.   1. Atbilstoši likumā ietvertam pilnvarojumam un tīmekļvietņu un mobilo lietotņu pakalpojumu sniegšanas uzraudzības pasākumu ietvaros, noteikumu projekts noteic, ka tīmekļvietņu un mobilo lietotņu pakalpojumu sniedzējam vienu reizi ceturksnī ir jāsniedz informācija VID par Latvijas teritorijā tīmekļvietnē vai mobilajā lietotnē piedāvātajiem, pārvadātāja atteiktajiem un veiktajiem pasažieru komercpārvadājumiem, autovadītājiem un autotransporta līdzekļiem. Noteikumu projekta 10.punktā tiek detalizēta VID iesniedzamā informācija. Vienlaikus, lai nodrošinātu šādu pakalpojumu sniegšanas uzraudzību un atbilstību normatīvajos aktos noteiktajām prasībām, ir paredzēts, ka Autotransporta direkcija vienu reizi gadā vai pēc kontrolējoši institūciju pieprasījuma veiks attiecīgus uzraudzības jeb atbilstības pārbaudes pasākumus. Konstatējot pakalpojuma sniedzēja neatbilstību noteikumu un likumā noteiktajām prasībām, Autotransporta direkcija pakalpojumu sniedzējam uz iesniegumā norādīto elektroniskā pasta adresi nosūtīs rakstisku aicinājumu noteiktā termiņā novērst neatbilstības. 2. Noteikumu projekts paredz tīmekļvietņu vai mobilo lietotņu pakalpojuma sniedzēju reģistrācijas anulēšanas un to bloķēšanas nosacījumus. Proti, Autotransporta direkcijā reģistrētas tīmekļvietnes vai mobilās lietotnes pakalpojuma sniedzēja reģistrāciju Autotransporta direkcija varēs anulēt, ja:   - pakalpojuma sniedzējs Autotransporta direkcijā būs iesniedzis iesniegumu par reģistrācijas anulēšanu;  - tiks konstatēta tīmekļvietnes vai mobilās lietotnes pakalpojuma sniedzēja neatbilstība normatīvajos aktos noteiktajām prasībām ar nosacījumu, ka pakalpojuma sniedzējs pēc Autotransporta direkcijas rakstiska aicinājuma noteiktajā termiņā nav novērsis konstatētos pārkāpumus;  - pakalpojuma sniedzējs neievēro normatīvo aktu prasības nodokļu jomā un VID pieņēmis lēmumu par tā saimnieciskās darbības apturēšanu;  - saņemta kontrolējošo institūciju sniegta informācija par nesadarbošanos vai prasību neievērošanu;  - nepamatoti tiek liegta piekļuve komercpārvadājumu ar taksometru vai vieglo automobili pakalpojumam;  - pakalpojuma sniedzējs piedāvā autovadītājus, kas nav reģistrēti taksometru vadītāju reģistrā, pārvadātājus, kuriem nav spēkā esošas speciālās atļaujas (licences) pasažieru komercpārvadājumiem ar taksometriem vai vieglajiem automobiļiem, un autotransporta līdzekļus, kuriem nav spēkā esošas licences kartītes komercpārvadājumiem ar taksometriem vai vieglajiem automobiļiem;  - mainīta pakalpojuma sniedzēja tīmekļvietne vai mobilā lietotne;  - komersants ir izslēgts no komercreģistra.   1. Informācija par pakalpojuma sniedzēja reģistrācijas anulēšanu tiks publiskota Autotransporta direkcijas tīmekļvietnē, šo informāciju nosūtot elektroniski pakalpojuma sniedzējam, kā arī taksometru vadītāju reģistrā reģistrētajiem autovadītājiem. Komersanti, kuriem tiks anulēta reģistrācija, atkārtoti reģistrācijas iesniegumu varēs iesniegt ne agrāk kā vienu gadu no reģistrācijas anulēšanas datuma. 2. Par tīmekļvietnes vai mobilās lietotnes pakalpojumu sniegšanu bez reģistrācijas Autotransporta direkcija būs tiesīga pieņemt lēmumu par tīmekļvietnes vai mobilās lietotnes bloķēšanu Latvijas teritorijā. Par šādu Autotransporta direkcijas lēmumu izpildi būs atbildīgi attiecīgie elektronisko sakaru komersanti. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, Autotransporta direkcija, VID. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz personām, kuras vēlas sniegt tīmekļvietņu un mobilo lietotņu pakalpojumus autopārvadājumu jomā, taksometru un vieglo automobiļu pakalpojumu sniedzējiem, autovadītājiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts paredz jaunas administratīvās procedūras, ieviešot pienākumu tīmekļvietņu un mobilo lietotņu pakalpojumu sniedzējiem autopārvadājumu jomā pirms pakalpojumu sniegšanas uzsākšanas reģistrēties Autotransporta direkcijā.  Pasažieru komercpārvadātāji ar taksometru vai vieglo automobili drīkstēs izmantot tikai reģistrēta pakalpojuma sniedzēja tīmekļvietnes vai mobilās lietotnes. |
| 3. | Administratīvo izmaksu monetārs novērtējums | Administratīvo izmaksu pieaugums gada laikā tīmekļvietņu vai mobilo lietotņu pakalpojumu sniedzējiem nepārsniedz 2000 *euro*. |
| 4. | Atbilstības izmaksu monetārs novērtējums | No projektā ietvertā regulējuma jaunas atbilstības izmaksas neveidosies. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tiks dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta izstrādes procesā tika ievietots 2019.gada 17.jūnijā Satiksmes ministrijas tīmekļa vietnē http://www.sam.gov.lv/sm/content/?cat=553 |
| 3. | Sabiedrības līdzdalības rezultāti | Iebildumi un priekšlikumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Autotransporta direkcija, Patērētāju tiesību aizsardzības centrs, VID, Valsts policija, elektronisko sakaru komersanti. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi vai esošo institūciju likvidāciju vai reorganizāciju.  Projekta izpilde tiks nodrošināta Autotransporta direkcijas un citu iesaistīto institūciju līdzšinējo funkciju ietvaros un cilvēkresursus neietekmēs. |
| 3. | Cita informācija | Nav. |

### Satiksmes ministrs T.Linkaits

### Vīza:

### valsts sekretāra p.i. Dž.Innusa